Ma, kinders dood toe ambulans omslaanArgieffoto Drie pasiënte van ŉ hospitaal is Dinsdag dood en vier persone is beseer toe hul ambulans op die N2 naby Mthatha in die Oos-Kaap omgeslaan het. “Die vrou en haar twee jong kinders is omstreeks 19:00 op die toneel dood,” het Sizwe Kupelo, woordvoerder vir die departement van gesondheid, gesê. Die drie en twee ander pasiënte is van die Nelson Mandela sentrale hospitaal in Mthatha na St Patrick’s distrikshospitaal in Bizana oorgeplaas toe die ongeluk gebeur het. Die oorsaak van die ongeluk is nog nie duidelik nie. Volgens Kupelo het dit gereën en dit is moontlik dat die bestuurder weens die nat pad beheer oor die voertuig verloor het en dit gevolglik omgeslaan het. Die ander twee pasiënte en twee paramedici is beseer en na die Madzikane Ka Zulu gedenkhospitaal in Mount Frere geneem vir verdere behandeling. Hy kon nie sê hoe ernstig die vier persone beseer is nie. “Die LUR betoon sy medelye aan die familie van die slagoffers,” het Kupelo gesê.